Title: Llibre de continguts del T3
Course: Educació Física 1r ESO 1r T > Section: Tema 3 (setmana 7-8-9)

.

Expressar-se

En aquest llibre trobaràs informació sobre les dramatitzacions o representacions, les diferents tècniques de circ i les coreografies o balls.

Dramatització

Una dramatització és fer un drama, és a dir, fer una determinada representació d’una història que porten a terme uns actors o actrius.

Amb les dramatitzacions s’expressen les interioritats de cada persona, tot buscant la seva desinhibició.

Les dramatitzacions les farem a partir d’imitacions, de gestos i de situacions diverses.

Bateria d'exercicis d'expressió.

Aquesta és una bateria d'exercicis-exemple d'expressió per triar i incorporar a les teves propostes. També et serveix de guia per valorar les propostes dels teus companys.

EXERCICIS DE DRAMATITZACIONS:

Disseny universal per l’aprenentatge:

- Visual: en tot aquest tema 3 serà necessària l’ajuda dels acompanyants o guies, així com l’ús d’estímuls sonors i tàctils.
- Auditiu: farem servir estímuls visuals i tàctils.
- Motriu: poden fer totes les activitats amb les adaptacions que calguin.

Activitats de sensibilització (poden ser individuals, per parelles o en petit grup):

- Fer diferents moviments corporals i/o gestos d’expressió facial:
  - formes de mirar i contactes visuals.
  - representació d’emocions positives (alegria, amor, tendresa, simpatia, tranquil.litat, satisfacció, diversió, il.lusió…).
  - representació d’emocions negatives (tristesa, ràbia, desesperació, por, angoixa, culpabilitat, enveja, indignació, vergonya, dolor, preocupació,...).
  - representació d’emocions ambigües (sorpresa, dubte, confusió, esperança, compassió, …).

Fer imitacions (cal endevinar de qui es tracta; es poden fer servir robes, disfresses i accessoris diversos):

- de persones: esportistes, oficis i feines, ...
- d’animals: gos, gat, cavall, serp, cranc, abella, …
- d’objectes: capsa, rellotge, cadira, pilota, …

- Joc: “El rei o la reina”: tothom ha d’imitar els gestos que faci el rei o la reina.

Fer petites representacions:

- escenes de la vida quotidiana: al carrer, a l’institut, a casa, a la platja, …
- escenes de pel.lícules (cal endevinar el títol).
- anuncis de televisió, programes de televisió, …

Activitats proposades pels propis alumnes: han de ser originals, creatives, improvisades…

Tècniques de circ

Dins de les tècniques de circ podràs realitzar  exercicis i activitats de clown, equilbris (estàtics i dinàmics), acrobàcies i jocs malabars.

- Clown: hem de fer de pallassos, és a dir, hem d’actuar per fer riure els altres, a través de caigudes, ensopegades, topades, pèrdues d’objectes, bromes, acudits, …
- Equilibris estàtics: s’ha de mantenir una determinada postura sense cap tipus de moviment.
- Equilibris dinàmics: s’ha de mantenir l’equilibri realitzant moviments amb desplaçament o sense.
- Acroesport: són activitats que estan formades per tres elements principals: la formació de figures humanes o piràmides, les pròpies acrobàcies i elements de força i de flexibilitat. Amb aquestes activitats desenvoluparàs la teva creativitat, l’autoestima, la teva expressivitat, la motricitat, l’autosuperació i la cooperació.
- Jocs malabars: és l’art de manipular i fer espectacle amb més objectes que mans, tot mantenint-los en equilibri i llençant-los a l’aire alternativament, intentant que no caiguin al terra.  Els podràs fer amb diferents materials: pilotes, mocadors, maces, diàbolo…

Bateria d'exercicis

Aquesta és una bateria d'exercicis-exemple de tècniques de circ per triar i incorporar a les teves propostes. També et serveix de guia per valorar les propostes dels teus companys.

EXERCICIS PER MILLORAR LA TÈCNICA DEL CLOWN:

Les activitats proposades (es poden fer individualment, per parelles o en petit grup; es poden fer servir robes, disfresses i accessoris com nassos de pallasso, llacets, barrets, bigotis,...).

- Ensopegades al terra sense caure-hi  (anant caminant, anant corrents, anant distrets, anant amb parella, …).

- Ensopegades i caigudes al terra: amb una pedra, amb un obstacle, et fas mal en una cama, ...

- Anar llegint un full, ensopegar i perdre el full.

- Anar amb la bossa de la compra, ensopegar i perdre el que hi ha a la bossa.

- Accidents: topada amb un fanal, topada amb un company, topada amb una paret, topada amb una porta, topada amb una taula...acompanyades de soroll.

- Ridiculitzacions: burles d’un mateix, de situacions gracioses,

- Improvisacions: han de ser originals i creatives.

EXERCICIS D’EQUILIBRIS ESTÀTICS:

- Una cama endarrera (dreta, esquerra), amb braços endavant i anar baixant el tronc.
- Igual, anar baixant amb flexió de genoll de la cama de suport.
- Fer la tisora amb un suport (dreta, esquerra).
- Fer l’esquat i aixecar-se sobre un peu (dret, esquerre) i fer una inclinació, cap a la dreta i cap a l’esquerra.
- Una cama endarrera (o endavant), braços oberts en creu, anar baixant el tronc amb flexió de genoll de la cama de suport.
- Fer l’estrella:  sobre un peu (dret, esquerre) obrint els braços.  Amb inclinació cap a la dreta, inclinació cap a l’esquerra.
- Equilibris sobre el peu esquerre.
- Equilibris sobre el peu dret.
- Fer el cranc (quadrupèdia amb panxa amunt fent un pont): amb 4 suports al terra, amb tres suports.
- Fer la tisora amb un suport (s’acaba amb genoll flexionat).

EXERCICIS D’EQUILIBRIS DINÀMICS:

- Passant per una barra d’equilibris: caminant normal, amb passes petites, amb passes grans, corrents, amb quadrupèdia, ...
- Passant per sobre de companys estirats al terra (boca amunt, boca avall): caminant a poc a poc, reptant, en quadrupèdia, girant com una croqueta, …
- Fer salts a peu coix (dret, esquerre): salto i aterro sobre un peu.
- Fer salts a peu coix amb una línia al mig: salt a la dreta, salt a l’esquerra, …
- Fer salts a peu coix sobre objectes: cèrcols, matalassos, rodes, piques, cons, cordes,  …

LES ACROBÀCIES:

S’han de fer en un lloc segur, amb proteccions, sense sabatilles i sense fer-se mal. Les composicions corporals o figures seran variades, expressives i amb la cooperació de tots els membres del grup.

- Per parelles.
- Grups de tres.
- Grups més grans.

 ELS JOCS MALABARS:

 Amb cèrcols petits, amb mocadors de roba i amb pilotes-mocadors.

- Amb dos elements: utilitzant les dues mans, només una mà (dreta, esquerra).
- Amb tres elements: utilitzant les dues mans.

Amb pilotes de diferent tamany, textura, material; o fetes pels alumnes.  També amb anelles i amb maces.

- Amb dos elements: utilitzant les dues mans, només una mà (dreta, esquerra).
- Amb tres elements: utilitzant totes dues mans.

Coreografies

Una coreografia és el disseny d’una sèrie de moviments i estructures rítmiques acompanyats d’una cançó.

 Per a poder muntar una bona coreografia has de tenir en compte aquests aspectes: tria de la cançó o estil musical, disseny dels moviments de tots els components del grup, durada de la coreografia, coordinació de moviments, vestimenta i maquillatge, ambientació, llum, ...

Bateria d'exercicis

Aquesta és una bateria d'exercicis-exemple de coreografies per triar i incorporar a les teves propostes. També et serveix de guia per valorar les propostes dels teus companys.

EXERCICIS PER MILLORAR LES COREOGRAFIES:

- Arribar a acords dins del grup.
- Fer propostes individuals i seleccionar-ne una. Cal triar la cançó, el suport musical i l’estil.
- Determinar els moviments per l’espai (direccions, focus, trajectòries i nivells)  i les posicions (planigrafia), el ritme i les accions coordinatives.
- Tenir en compte la durada de la composició.
- Ambientació: il.luminació, silenci, robes, disfresses, accessoris  i maquillatge.
- Han de ser moviments corporals i/o facials expressius.

ASPECTES A TENIR EN COMPTE:

- Bona tria del suport musical i de l’estil.
- Coordinació de moviments entre els membres del grup.
- Els moviments han de ser rítmics.
- La durada de la composició.
- L’ambientació:  la il.luminació, el silenci, la roba, les disfresses, els accessoris, el maquillatge, …
- Mostrar desinhibició.
- Expressions corporals i/o facials durant la representació.
- Originalitat i creativitat.

La tornada a la calma

La tornada a la calma la realitzarem amb mètodes de relaxació i amb exercicis de respiració per a que el nostre cos es recuperi.

Bateria d'exercicis

Aquesta és una bateria d'exercicis-exemple de tornada a la calma per triar i incorporar a les teves propostes. També et serveix de guia per valorar les propostes dels teus companys.

EXERCICIS DE TORNADA A LA CALMA:

Exercicis de respiració i de relaxació (amb o sense suport musical):

- Inspiració (nas) comptant fins a quatre, després expiració (nas)  també comptant fins a quatre.
- Una mà al pit i l’altra a la panxa. Inspiració llarga pel nas fins que s’inflin molt els pulmons.  Fer-ne de 6 a 10 respiracions lentes per minut.
- Posar el polze dret a la fossa nasal dreta i fer una inhalació profunda a través de la fossa nasal esquerra.  Després es tapa la fossa nasal esquerra i es fa una exhalació a través de la fossa nasal dreta.  Fer-ne 5 repeticions.
- Fer una inhalació llarga i lenta pel nas, seguida d’una exhalació ràpida des de la panxa.  Fer-ne 5 repeticions.
- Fer una respiració profunda i lenta, pel nas, amb ulls tancats.  Ens concentrem en relaxar diferents parts del cos: dits dels peus, peus, genolls, cuixes, cul, panxa, pit, braços, mans, dits de les mans, coll, mandíbula, ulls, …
- Fer una respiració profunda mentre ens concentrem en imatges positives, tot eliminant les negatives.
- Es fa una respiració nasal mantenint l’aire als pulmons i es fa una expiració per la boca a poc a poc lentament.
- Es fa una respiració nasal mantenint l’aire durant uns segons a la panxa (respiració abdominal); l’expiració es fa per la boca lentament.  Es col.loca una mà al pit i l’altra mà a la panxa.
- Inspiració suau pel nas omplint la panxa i després els pulmons.  Es manté l’aire uns segons, i després es fa l’expiració per la boca lentament (primer pulmons i després panxa).
- Es comença amb una expiració buidant totalment els pulmons lentament.  Després es fa una inspiració pel nas.  Fer-ne repeticions.
- Es fa una inspiració llarga i profunda mentre el professor va parlant sobre pensaments, imatges, temes agradables... que l’alumne ha d’imaginar.
- Una mà al pit i l’altra a la panxa.  Es fa una inspiració lenta pel nas, es porta l’aire primer a la panxa, després a les costelles i finalment a la clavícula.  Es manté l’aire uns segons.  Després es fa l’expiració: primer clavícula, després costelles i finalment la panxa.  Fer-ne repeticions.